作者:賈仲明
標題:鐵柺李度金童玉女・涼亭樂
內容:迅速光陰過隙駒，一夢華胥。走兔飛鳥緊相逐，晝夜催寒暑。便道你本來面目，仙風道骨，爭如俺鼉鼓笛兒者刺古？歌鸚鵡，舞鷓鴣。(鐵柺雲)他尚俗牽未盡，再有道理。金安壽，你看那百花爛熳，春景融和。(正末雲)是好景也！(鐵柺雲)可早炎天似火，暑氣煩蒸。(正末雲)好熱也！(鐵柺雲)你覷黃花遍野，紅葉紛飛。(正末雲)好慘也！(鐵柺雲)又早朔風凜冽，瑞雪飄揚。(正末雲)好冷也！(鐵柺雲)金安壽，你省的麼？(正末雲)兀的不侯幸殺我也！正是春天，又臨夏暑，頃刻秋霜，逡巡冬雪。天地中造化，難曉難參，(詩云)才見垂楊綠，俄然麥又黃。蟬聲猶未盡，寒雁已成行。(唱)。